Per Sandberg: – Sprer indirekte god julestemning

Foto:,

Frp-Ellingsen om julekalenderen: – Skulle vi vært så fintfølende, så hadde vi ikke fått gjort en jævla

pøkk

Kritikken mot julekalenderen til Frps ungdomsparti preller av på partiets nestleder Per Sandberg og stortingsrepresentant Jan Arild Ellingsen.

Oppdatert 20. desember 2014

Artikkelen er over fem år gammel

Julekalenderen til Fremskrittspartiets Ungdom (FpU) har fått flere til å rase.

Karakteristikker som usmakelig, kvalmende og grelt har haglet.

På sin Facebook-side har ungdomspartiet hver dag i desember åpnet en ny luke. Bak hver av de 24 lukene ungdomspartiet funnet frem saker hvor de mener at FpU og Frp har fått gjennomslag i Høyre/Frp-regjeringen.

FORSVARER UNGDOMMEN: Frps stortingsrepresentant Jan Arild Ellingsen, her fra en spørsmålsrunde i Stortinget mot Jonas Gahr Støre (Ap) i 2010. Foto:Håkon Mosvold Larsen,NTB scanpix

Åpningen av lukene gikk fint, helt til luke nummer 18 ble åpnet.

Skrøt av utsendelser

På torsdagens luke er det et bilde av en utlending, som følges av to sivile politimenn ut til et fly.

Ved bildet har FpU skrevet: «Luke 18 i FpUs julekalender: Politiets utlendingsenhet har hittil i år gjennomført 6700 uttransporteringer av ulovlige innvandrere. Det er en økning på over 1200 fra samme tid i fjor. #fpujul».

Men etter all kritikken fra blant annet Sosialistisk Ungdom (SU) og Norsk organisasjon for asylsøkere (Noas) får FpU nå støtte fra moderpartiet.

Sandberg: Sprer god julestemning

Stortingsrepresentant Jan Arild Ellingsen går kraftig i rette med kritikerne.

– Jeg oppfatter at FpU bruker en julekalender til å vise til det positive ved at Frps politikk nå blir gjennomført. En julekalender handler ofte om positive ting, og det gjelder da også denne: at flere kriminelle utlendinger sendes ut av landet, sier Ellingsen, og legger til:

FRP-NESTLEDER: Per Sandberg. Foto:Vidar Ruud,NTB scanpix

– Det skulle pinadø bare mangle at man ikke skal kunne si seg fornøyd med det. At det politisk korrekte Norge synes dette er usmakelig… Det hever jeg meg over.

Også Frp-nestleder Per Sandberg støtter opp om FpUs kalender.

– FpU gjør det jeg har ment at Frp lenge skulle ha gjort: Fremme våre gjennomslag i regjering. Det eneste som irriterer meg at jeg ikke kom på dette stuntet selv.

– Men er dette å spre god julestemning - å skryte av tvangsutsendelser?

– Indirekte så er det å spre god julestemning til dem som har lovlig opphold. Det viser at Frp er prinsippfaste i regjering.

Da han snakket med VG lørdag kveld satt han og så på et TV-program hvor Frelsesarmeen deltok.

– Der handlet det om å bry seg. Og det å bry seg handler for meg også om å stå opp for noe. Det FpU viser i sin kalender er at folk som ikke skal være i Norge nå blir sendt ut. At folk ikke liker det, det respekterer jeg. Men dette handler om å stå opp for noe, sier han.

Fintfølende

Han poengterer også:

– Skulle vi vært så fintfølende, så hadde vi ikke fått gjort en jævla pøkk.– Er det sånn at du blir glad nå i juletiden over at disse sendes ut?– Det gleder meg ikke spesielt i julen. Det gleder meg året rundt. Kriminelle utlendinger skal ikke være her. Heller ikke når det er jul, sier Ellingsen.

FpU-LEDER: Atle Simonsen. Foto:,

– FpU feirer jul med knuste drømmer og tvangsutsendte asylbarn. Det er kvalmt, sier SU-lederen Nicholas Wilkinson til VG.

FpU-leder Atle Simonsen forsvarer sin julekalender.

– De som er her i landet og ikke har lovlig opphold, og som begår kriminelle handlinger, skal sendes hjem på første fly. Det tør vi å si, enten det er desember eller januar. Vi har ikke en annen politikk i desember enn vi har ellers i året, sa Simonsen da han deltok i debatt i VG lørdag ettermiddag.

Publisert: 20.12.14 kl. 21:04 Oppdatert: 20.12.14 kl. 23:08

Les også

Mer om Fremskrittspartiet (Frp)